Előadás a BME Kognitív Tudományi Központ

házi kollokvium sorozata keretében:

Előadó: Zemplén Gábor (BME Filozófia
és Tudománytörténet Tanszék)

Cím: Molyneux kérdései. A reprezentáció filozófiai problémájától az intermodális transzferig

Absztrakt: Ha ma egy pszichológust, látáskutatót vagy fiziológust megkérdeznek,

vajon  egy született vak, ha felnőttkorában hirtelen látóvá válna, meg tudna-e első

ránézésre különböztetni egy kockát és egy gömböt, a választ triviálisnak gondolnák.

Mivel széles körben ismertek és elfogadottak az olyan kísérletek, amelyek a látórendszer

fejlődésének során kritikus periódusokat tételeznek fel (Hubel és Wiesel 1963),

így egy valóban vakon született csecsemő nem tudna felnőttkorában hirtelen látóvá válni,

hiszen a látáshoz szükséges idegi struktúrák nem alakultak ki megfelelően. A triviális

válasz tehát nem: nemcsak hogy nem tudná a két testet megkülönböztetni, hanem

nem is látna.

Ugyanakkor Meltzoff és mások kísérletei alapján a választ többen magától

értetődően igennek gondolják (Gallagher 2000; Meltzoff és Borton 1979). Ezt támasztja

alá az intermodális transzfert már a születést követő hetekben kimutató kísérleti paradigma.

Így tehát a mai válaszadók jelentős része a kérdést ugyan egyértelműen

eldönthetőnek tartja, de érdekes módon válaszaik nem egyeznek. És ami még különösebb,

ez a helyzet fennáll a kérdés több mint kétszáz évvel ezelőtti első megfogalmazása óta.

Az előadás egyrészt ennek az ún. Molyneux-kérdésnek a történetét vázolja fel, és

megmutatja, hogyan segíthati egy gondolatkísérlet az empirikus munkákat és a kísérleti

technikák fejlődését. Másrészt  megvizsgálja az utóbbi években született válaszokat.

Az érvelések gyengeségeinek kimutatása után megfogalmazzuk a kérdés egy olyan

változatát, amelyre reményeink szerint hamarosan válasz születhet.

Munkánk írásbeli változata Fazekas Péter és Zemplén Gábor közös, készülőben lévő cikke.

Idő: 2004. december 13. hétfő,
délután 4 óra

Hely: BME St ép.
320.

Minden érdeklődőt szeretettel
várunk.

Jakab Zoltán